Vyf sterf in trompop botsingFoto: ER24 Werner Vermaak, woordvoerder van ER24, sê twee mense is uit die voertuie geslinger na die botsing terwyl vyf mense in die wrakke vasgekeer was. “Twee vroue, ŉ man en ŉ negejarige kind is dood aangetref in een van die motors,” sê Vermaak. ŉ Man wat glo uit dieselfde motor geslinger is, het kritieke beserings opgedoen. “Paramedici het ŉ bejaarde man dood aangetref in die tweede voertuig. Sy 18-jarige seun is uit die motor geslinger weens die impak. Hy is op die toneel behandel.” Vermaak sê die beseerdes is na die Groblersdal-hospitaal geneem vir verdere behandeling. Die presiese oorsaak van die ongeluk is nog nie bekend nie en word ondersoek.